paragraph_text: Uzevši u obzir sve njegove projekte i sastave Townsend je objavio ukupno dvadeset i četiri studijska te tri koncertna albuma. Njegov je svojstven stil glazbene produkcije, koji se odlikuje zvučnim zidom ispunjenim mnogostrukim glazbenim dionicama, često bio uspoređivan sa stilovima glazbenih producenata kao što su Phil Spector i Frank Zappa. Njegova svestrana vokalna izvedba rangira od glazbene tehnike vrištanja do opernih vokala te je jednako tako raznoliko i njegovo skladanje pjesama. Njegov je glazbeni stil ukorijenjen u heavy metal glazbi te tekstovi i glazba njegovih albuma prikazuju različite aspekte njegove osobnosti.